हीरो के डबल रोल वाली फिल्में पिछले कुछ अरसे में कईं रिलीज हो चुकी हैं, लेकिन अब से करीब दो दशक पहले सलमान खान के साथ 'जुड़वा' बना चुके डायरेक्टर डेविड धवन ने एक बार फिर दिखा दिया है कि बात चाहे हीरो को डबल रोल में लेकर डबल एंटरटेनमेंट की हो या फिर डबल मस्ती की, वह इस जॉनर के मास्टर हैं। फिर चाहे उनका हीरो सलमान खान हो या फिर उनका खुद का बेटा वरुण धवन। करीब 20 साल बाद फिर से बनी जुड़वा 2 की कहानी वही पुरानी है और डायरेक्टर भी डेविड धवन ही हैं। लेकिन फिल्म को उन्होंने आज के अंदाज में एकदम नए फ्लेवर में पेश किया है। फिल्म में राजा (वरुण धवन) और प्रेम (वरुण धवन) जुड़वा बच्चे हैं, जिन्हें एक स्मगलर उनके पापा से दुश्मनी की वजह से अलग कर देता है। स्मगलर के गुंडों से बचने के लिए प्रेम के पैरंट्स उसे लेकर लंदन ले जाते हैं। जबकि राजा को मुंबई में एक गरीब औरत ने पाला है। वक्त के साथ दोनों राजा और प्रेम मुंबई व लंदन में जवान होते हैं। वक्त एक बार फिर खुद को दोहराता है, जब राजा उस स्मगलर के बेटे के गुंडों से बचने के लिए लंदन भागता है। लंदन की फ्लाइट में तेज-तर्रार राजा की मुलाकात अलीष्का (जैकलीन फर्नांडिस) से होती है। वहीं सीधा-सादा प्रेम जब कॉलेज पहुंचता है, तो वहां समारा (तापसी पन्नू) उसे रैंगिंग से बचाती है। उसके बाद शुरू होता है फुल मस्ती का दौर। प्रेम और राजा के हमशक्ल होने के चलते उनकी गर्लफ्रेंड्स से लेकर फैमिली, कॉलेज और वर्कप्लेस तक पर कंफ्यूजन होता है और साथ में फुल एंटरटेनमेंट भी।इंटरवल तक फिल्म में फुल मस्ती होती है। उसके बाद वही होता है, जो हिंदी फिल्मों में हमेशा से होता आया है। राजा अपनी बिछड़ी हुई फैमिली से मिल जाता है और साथ ही स्मगलर और उसके बेटे को भी सबक सिखा देता है। प्रेम और राजा का कंफ्यूजन खत्म होता है और दोनों की गर्लफ्रेंड्स भी उनकी हो जाती हैं। इस तरह हैपी एंडिंग पर फिल्म दी एंड होती है। डेविड धवन ने दो दशक बाद दोबारा से जुड़वा बनाने का रिस्क लिया, तो हर किसी को यह आशंका थी कि सलमान खान की जगह कोई और कैसे ले सकता है, लेकिन वरुण धवन ने न सिर्फ इस चैलेंज को स्वीकार किया, बल्कि खूबसूरती से निभाया भी। वहीं फिल्म के क्लाईमैक्स में सलमान खान की डबल रोल में एंट्री दर्शकों के एंटरटेनमेंट को डबल कर देती है। वरुण ने न सिर्फ प्रेम और राजा दोनों के रोल को बखूबी निभाया है, बल्कि शाहरुख से लेकन सलमान तक की हिट फिल्मों के डायलॉग की मजेदार मिमिक्री भी की है, जिन्हें सुनकर दर्शक सिनेमा में ही लोट-पोट हो जाते हैं। वरुण ने दिखा दिया है कि वह लंबी रेस का घोड़ा हैं और उनकी पिछली सफलताएं कोई तुक्का नहीं थीं। पिंक और नाम शबाना में सीरियस रोल करने वाली तापसी पन्नू समारा जैसी कूल लड़की के रोल में बिंदास लगती हैं। उन्होंने दिखा दिया कि वह किसी भी तरह के रोल कर सकती हैं। वहीं जैकलीन फर्नांडिस हमेशा की तरह बिंदास लगी हैं। मानना पड़ेगा कि जैकलीन ने बॉलिवुड में बखूबी अपनी जगह बना ली है। इनके अलावा फिल्म में राजपाल यादव, जॉनी लीवर, अनुपम खेर, पवन मल्होत्रा, उपासना सिंह और अली असगर जैसे कलाकारों की लंबी फौज है, जो कि अलग-अलग रोल्स में दर्शकों को गुदगुदाने का काम करते हैं। तापसी की मम्मी के रोल उपासना सिंह मस्त कॉमेडी करती हैं, तो जैकलीन के पापा के रोल में अनुपम खेर का जवाब नहीं। राजा के दोस्त के रोल में राजपाल यादव ने अच्छी वापसी की है। उधर फर्जी पासपोर्ट एजेंट के रोल में जॉनी लीवर, पुलिस ऑफिसर के रोल में पवन मल्होत्रा और डॉक्टर के रोल में अली असगर ने भी बढ़िया कॉमेडी की है। फिल्म के डायरेक्टर डेविड धवन ने दिखा दिया कि वह कॉमेडी के मास्टर हैं। फिल्म में कुछ चीजें और सीन आपको अटपटे लग सकते हैं, लेकिन असल में यही डेविड धवन का स्टाइल है। डेविड ने पुरानी जुड़वा से न सिर्फ कुछ गाने, बल्कि कुछ सीन भी कॉपी किए हैं। फिल्म के गाने 'गणपति बप्पा मोरिया', 'ऊंची है बिल्डिंग' और 'चलती है क्या 9 से 12' पहले से ही लोगों की जुबान पर हैं। दशहरा लॉन्ग वीकेंड पर अगर फैमिली के साथ फुल मस्ती करना चाहते हैं, तो जुड़वा 2 आपको निराश नहीं करेगी।